Imtella' Awwissu 15, 2021 Rapport: Fiorella Pace Il-festa tal-Assunta taħbat ma' anniversarju li l-poplu Malti ma jinsieh qatt. Wara xhur jgħix fit-tifrik u l-faqar tal-gwerra, il-festa ta' Santa Marija tal-1942 sabet lill-poplu Malti f'salib it-toroq – bejn l-għadu u s-salvazzjoni mill-guħ. Bħal-lum, fil-Port il-Kbir kien daħal il-bastiment SS Ohio, tal-konvoy Operation Pedestal. Mument, li biddel l-istorja ghall-poplu Malti. TVM tkellem ma' Patri Marius Zerafa, Dumnikan li għex dan l-avveniment u esprima x'ħass dakinhar ta' dan il-jum storiku meta daħlu fil-Port il-Kbir numru ta' bastimenti li żgiċċaw lill-għadu huma u jbaħħru fil-Mediterran. Il-konvoy ta' Santa Marija jew Operation Pedestal ġab provvista ta' ikel lejn Malta għall-perjodu ta' tliet xhur u kwantità ta' fuel fuq l-Ohio. Dan il-bastiment huwa meqjus bħala l-aktar importanti għax minnu l-ajruplani tar-Royal Airforce setgħu jikkumbattu lill-għadu. Ħafna minn dawk li għexu din l-esperjenza jgħidu li dan l-avveniment għaqqad il-fidi fil-Madonna mas-salvazzjoni tal-poplu Malti li kien qed jgħix f'faqar assolut. Patri Marius Zerafa, Dumnikan li llum għandu 92 sena, għex mill-qrib it-Tieni Gwerra Dinjija u rrakkonta ma' TVM dak li kien ġara 79 sena ilu. "Meta smajna bil-konvoj, il-konvoj kien event kbir għax l-Ingilterra kienet determinata li żżomm Malta allura sal-vapuri li telqu min-naħa ta' Ġibiltà, oħrajn li telqu min-naħa ta' Lixandra, Operation Pedestal, u kulħadd jistenna dan il-konvoj. Kważi l-vapuri kollha għerqu – kien hemm tlieta…li niftakar jien li kien hemm is-swar mimlijin nies u dal-vapur l-Ohio dieħel b'toqba enormi fi-faċċata, żewġ trawlers iżżommuh. Kienet esperjenza inkredibbli, inkredibbli." Dakinhar li kien dieħel il-konvoj Patri Marius mexa minn Ħaż-Żebbuġ sal-Belt u lura, tant li ħa riħ u marad wara dan l-episodju. Iżda Patri Marius kien determinat li ma jitlef xejn minn dak li kien se jiġri f'dan il-jum storiku. "Kienet avventura kbira u niftakar id-dettalji kollha u kienet ħaġa li I wouldn't have missed for anything…In-nies mill-ewwel assoċjawha miraklu, Santa Marija, għalhekk ħa l-isem ta' Santa Marija għaliex kienet verament is-salvazzjoni ta' Malta." Ma' TVM Patri Marius tkellem dwar kif mil-lenti ta' tifel għex il-mument li fih ġiet iddikjarata l-gwerra u s-snin tal-gwerra f'Malta. "Id-dar kellna radio kbir 'His Master's Voice' u l-familja kollha madwar ir-radio biex nisimgħu dad-diskors ta' Mussolini…u beda qal li l-ambaxxaturi tagħna taw id-dikjarazzjoni tal-gwerra u kien hemm iz-ziju preżenti, Pawlu Boffa…u niftakar qal dan kelb jinbaħ. Niftakar l-għada konna lesti biex immorru l-iskola u niftakar il-ħġieġ beda jirbombja u dan kollu…konna ċerti li se nirbħu aħna t-tfal konna niktbu V ma' kullimkien u Bomb Rome fuq l-imwejjed." Meta telaq mir-Renju Unit fit-3 t'Awwissu, il-konvoj kien jikkonsisti fi 78 bastiment bi 23,000 baħri abbord. Bejn il-11 u l-14 ta' Awwissu fl-eqqel tal-attakki fil-Mediterran mill-Ġermaniżi u t-Taljani tilfu ħajjithom 360 persuna. Bil-wasla tal-Ohio, Malta salvat milli taqa' f'idejn l-għadu…u b'turija għall-qlubija fi żmien il-gwerra, ir-Re Ġorġ V ta l-George Cross lill-poplu Malti.